CELEX: 32016R0935
Language: lv
Date: 2016-06-08 00:00:00
Title: Komisijas Īstenošanas regula (ES) 2016/935 (2016. gada 8. jūnijs) par atsevišķu preču klasifikāciju kombinētajā nomenklatūrā

14.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 155/16
            
         KOMISIJAS ĪSTENOŠANAS REGULA (ES) 2016/935
   (2016. gada 8. jūnijs)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
   tā kā:
   
               (1)
            
            
               Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienādu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 8. jūnijā
      
         
            Komisijas
         
         
            un tās priekšsēdētāja vārdā –
         
         
            Nodokļu politikas un muitas savienības ģenerāldirektors
         
         Stephen QUEST
      
   
   
      (1)  OV L 269, 10.10.2013., 1. lpp.
   
   
      (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).
   
      PIELIKUMS
      
                  Preču apraksts
               
               
                  Klasifikācija (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Izstrādājums, kas sastāv no metalizētas polietilēnteraftalāta (PET) plēves, ko izmanto kā izejvielas avotu alumīnija pigmenta ražošanai un kam ir šādas īpašības:
                  
                              —
                           
                           
                              vismaz astoņas kārtas alumīnija, kura tīrības pakāpe ir vismaz 99,8 %,
                           
                        
                              —
                           
                           
                              katra alumīnija slāņa optiskais blīvums nav lielāks par 3,0 D,
                           
                        
                              —
                           
                           
                              katrs alumīnija slānis ir atdalīts ar akrilāta polimēra slāni,
                           
                        
                              —
                           
                           
                              katra alumīnija slāņa biezums ir līdz 30 nanometriem (0,03 μm),
                           
                        
                              —
                           
                           
                              alumīnija un akrilāta polimēra slāņi ir novietoti uz PET (polietilēnteraftalāta) nesējslāņa, kura biezums ir 12 μm.
                           
                        Izstrādājums ir ruļļos, garumā tas sasniedz līdz pat 50 000  metru.
               
               
                  7616 99 90 
               
               
                  Klasifikācija noteikta, ievērojot 1., 3.b) un 6. vispārīgo kombinētās nomenklatūras interpretācijas noteikumu un KN kodu 7616 , 7616 99  un 7616 99 90  formulējumu.
                  Klasificēšana pozīcijā 3212  pie spieduma folijām nav iespējama, jo izstrādājums nesastāv no metāliska pulvera, kas aglomerēts ar saistvielu, vai no metāla vai pigmenta, ar ko pārklāta nesējloksne, un to neizmanto drukāšanai. Līdz ar to saskaņā ar 32. nodaļas 6. piezīmi izstrādājums nav spieduma folija.
                  Tā kā PET nesējslānis ir kā atbalsta konstrukcijas slānis alumīnija un akrilāta polimēra slāņiem, ko pievieno minētā PET nesējslāņa abās pusēs, tas nepiešķir izstrādājumam pamatīpašības. Izstrādājuma pamatīpašības nosaka alumīnijs. Tādēļ klasificēšana pozīcijā 3920  vai 3921  pie poliestera vai plastmasas folijām nav iespējama.
                  Saskaņā ar 76. nodaļas 1.d piezīmi 7607  pozīcijas folijas sastāv tikai no viena alumīnija slāņa, kam var būt, piemēram, plastmasas pamatne. Izstrādājumam ir sarežģītāka struktūra, jo tas sastāv no vairākiem alumīnija slāņiem, kurus atdala akrilāta polimēra slāņi; tie novietoti uz PET nesējslāņa, kas atrodas izstrādājuma vidū. Līdz ar to klasificēšana pozīcijā 7607  pie alumīnija folijām ar plastmasas pamatni arī nav iespējama.
                  Tādēļ izstrādājums ir klasificējams ar KN kodu 7616 99 90  pie citādiem alumīnija izstrādājumiem.